Hushovd: - Hadde uansett ikke klart å henge med
- Det er kjedelig, og skuffende, men ikke noe mer enn det. Jeg vet ikke hvorfor det ikke funket. Det er kjedelig. Problemene med sykkelen var vel en konsekvens av at jeg var inne i tre-fire velt, selv om jeg aldri var nedpå selv. - Noen har tydeligvis kjørt inn i giret mitt i én av veltene. Jeg var involvert i tre velt der jeg kom meg gjennom selv, men ryttere og sykler skled forbi meg. I dag var det helt «Texas», sier Hushovd til VG. Han var ved godt mot, lys til sinns og hadde smilet på lur etter å ha kommet seg inn i lagbussen, fått seg en dusj og fått på seg tørre klær etter å ha tilbrakt fem timer ute i høstlig, kraftig regnvær. - Når beina var som de var, er det også lettere å leve med dette. Kjedelig og skuffende, men ikke noe mer enn det, sier Hushovd til VG. Dermed var det opp til Lars Petter Nordhaug og Edvald Boasson Hagen å forsvare de norske fargene på toscanske landeveier i Firenze-området. Hushovd trodde uansett at han ikke ville vært til særlig hjelp for lagkameratene. SYKKELBLOGGEN:Norsk sykkelsports gullalder - Jeg sa til Edvald og Lars Petter at jeg følte meg tung, og ikke bra. I sykkel har man sett at slikt kan løsne, og at man kommer på slutten, men det skjedde ikke for meg i dag. Vi får håpe at det skjer for Lars Petter, for han var også litt tung i starten, sier Hushovd. - Vet du hvordan Edvald var? - Han sa at han følte seg all right. Det virker som om han kjører et bra sykkelritt, men løypa er tøff, så jeg tror det blir en bra bakkerytter som vinner i dag. Nordhaug ble til slutt nummer elleve og Hagen 19 i et ritt som ble vunnet av Rui Costa fra Portugal.Bak det «ufarlige» bruddet, som fikk gå tidlig, ble det tidlig høy fart i hovedfeltet. Vertsnasjonen Italia gjorde som de lovet på forhånd: Kjørte hardt, og gjorde rittet så ubehagelig som mulig for konkurrentene sine.Hushovd var imidlertid uheldig: Midtveis i rittet fikk sørlendingen mekaniske problemer, og måtte bytte sykkel. Med rundt ni mil igjen til mål, var han plutselig rundt halvminuttet bak hovedfeltet på 70 mann - der både Boasson Hagen og Lars Petter Nordhaug satt side om side.De to nordmennen virket friske. For Hushovds del handlet alt om å komme opp til feltet igjen, før det ble for sent. Med rundt åtte mil igjen virket det tydelig at det ble med forsøket: Like etter at Chris Froome, som satt med Hushovd, kastet inn håndkleet, så ga også nordmannen opp. - Han måtte skifte sykkel etter å ha fått problemer med giret bak. Da endte han bak, og det viste seg umulig å komme opp igjen. Når du ser hvordan Italia kjørte, var det vanskelig. Hadde han kommet opp igjen, hadde han nok svidd av for mye krefter, sier Hushovds personlige trener Atle Kvålsvoll til VG. De var på ingen måte alene om å stå av det knallharde rittet. Også kjøresterke stjerner som Bradley Wiggins, Cadel Evans, Richie Porte, Chris Horner og Tejay van Garderen forsvant alle tidlig ut av kampen om regnbuetrøyen.1) Rui Costa, Portugal 7.25.44, 2) Joaquin Rodriguez, Spania s.t., 3) Alejandro Valverde, Spania 0.16 min. bak, 4) Vincenzo Nibali, Italia s.t., 5) Andrij Grivko, Ukraina 0.31, 6) Peter Sagan, Slovakia 0.34, 7) Simon Clarke, Australia s.t., 8) Maxim Iglinskij, Kasakhstan s.t., 9) Philippe Gilbert, Belgia s.t., 10) Fabian Cancellara, Sveits s.t. Norske: 12) Lars Petter Nordhaug 0.34, 20) Edvald Boasson Hagen 1.05. Thor Hushovd brøt.
Thor Hushovd (35) måtte bryte søndagens VM-ritt på grunn av tekniske problemer.